**Manchester by the Sea** on vuonna 2016 ensi-iltansa saanut yhdysvaltalainen draamaelokuva, jonka on ohjannut ja käsikirjoittanut Kenneth Lonergan. Sen pääosissa näyttelevät Casey Affleck, Michelle Williams, Kyle Chandler ja Lucas Hedges.

Elokuva sai ensi-iltansa Sundancen elokuvajuhlilla 26. tammikuuta 2016. 

*Manchester by the Sea* sai kaksi Oscar-palkintoa vuoden 2017 gaalassa parhaasta miespääosasta ja alkuperäisestä käsikirjoituksesta. Golden Globe -gaalassa Casey Affleck palkittiin roolistaan parhaasta miespääosasta.

Juoni
-----

Masentunut ja sulkeutunut Lee Chandler toimii avioeronsa jälkeen kiinteistöjen huoltomiehenä Bostonin liepeillä, minimipalkalla ja pienessä kellarihuoneessa asuen. Hän hoitaa työnsä hyvin ajoittaisista äkkipikaisuuskohtauksista huolimatta. Hänelle läheinen veli, teinipojan yksinhuoltaja Joe, kuolee yllättäen veljesten kotikaupungissa, Massachusettsin Manchesterissä. Kuolemansa varalta Joe on järjestellyt Leen 16-vuotiaan Patrickin holhoojaksi kertomatta asiasta Leelle, jolle asia tulee täytenä yllätyksenä. Poika ei halua lähteä tutusta elinpiiristään, ja Lee empii muuttoa takaisin Manchesteriin lähdettyään sieltä traumaattisten kokemusten jälkeen, jotka selviävät tarinan keskivaiheilla. Leen vierailu Manchesterissa pitenee hautajais- ja omaisuusjärjestelyjen takia, ja hän huomaa ettei enää saa murrosikäiseen Patrickiin yhtä hyvää kontaktia kuin ennen. Vähitellen setä ja poika kuitenkin lähentyvät, mutta elokuva päättyy ilman selvää loppuratkaisua.

Näyttelijät
-----------

|  |  |  |
| --- | --- | --- |
|  Casey Affleck  | … |  Lee Chandler
  |
|  Michelle Williams  | … |  Randi
  |
|  Kyle Chandler  | … |  Joe Chandler
  |
|  Lucas Hedges  | … |  Patrick
  |
|  Gretchen Mol  | … |  Elise
  |
|  Tate Donovan  | … |  Jääkiekkovalmentaja
  |
|  Kara Hayward  | … |  Silvie
  |
|  Erica McDermott  | … |  Sue
  |
|  Anna Baryshnikov  | … |  Sandy
  |
|  Matthew Broderick  | … |  Elisen sulhanen
  |

Vastaanotto
-----------

### Arvostelijat

Elokuva sai erinomaisen vastaanoton Sundancen elokuvajuhlilla. Arvosteluja keräävän Rotten Tomatoes -sivuston mukaan 96 prosenttia kriitikoista on antanut elokuvalle positiivisen arvosanan keskiarvolla 8.9/10. Tulos perustuu 256 arviointiin. Metacriticissä elokuvalla on 96 pistettä 100:sta, mikä merkitsee "yksimielisesti ylistävää".

*Helsingin Sanomien* Veli-Pekka Lehtonen antoi elokuvalle täydet viisi tähteä ja kutsui elokuvaa vuoden 2016 parhaaksi amerikkalaiseksi elokuvaksi. Arvostelussaan hän kirjoitti: "Elokuva on psykologisesti vahva ja sellaisella taidolla koostettu, että elokuvalle voi antaa pitkän takuun. Tästä tulee aikuisemmalle yleisölle menestyselokuva täksi kevääksi, olen siitä varma."  *Hufvudstadsbladetin* Hans Sundström antoi elokuvalle neljä tähteä ja kiitti sitä, kuinka elokuvassa "yhdistellään saumattomasti erilaisia emotionaalisia tasoja, annetaan hiljaisuuden puhua", ja luonnehti Casey Affleckia "elokuvan ankkuriksi ja sieluksi".

### Palkinnot ja ehdokkuudet

| Palkinnot ja ehdokkuudet |
| --- |
| Palkinto | Kategoria | Kenelle | Voitto / Ehdokkuus | Lähde |
| Golden Globe | Paras draamaelokuva |  | Ehdokkuus |  |
| Paras miespääosa draamaelokuvassa | Casey Affleck | Voitto |
| Naissivuosa | Michelle Williams | Ehdokkuus |
| Ohjaus | Kenneth Lonergan | Ehdokkuus |
| Käsikirjoitus | Kenneth Lonergan | Ehdokkuus |
| Oscar | Elokuva | Matt Damon, Kimberly Steward, Chris Moore, Lauren Beck & Kevin J. Walsh | Ehdokkuus |  |
| Ohjaus | Kenneth Lonergan | Ehdokkuus |
| Alkuperäinen käsikirjoitus | Kenneth Lonergan | Voitto |
| Miespääosa | Casey Affleck | Voitto |
| Miessivuosa | Lucas Hedges | Ehdokkuus |
| Naissivuosa | Michelle Williams | Ehdokkuus |
|

Lähteet
-------

1. 1 2  Manchester by the Sea (2016) Rotten Tomatoes. Viitattu 27.2.2017. (englanniksi)
2. 1 2  Lehtonen, Veli-Pekka: Tässä on vuoden paras amerikkalainen elokuva – "Varma menestyselokuva aikuisemmalle yleisölle" *Helsingin Sanomat*.  24.2.2017. Viitattu 27.2.2017.
3. 1 2  Sundström, Hans: En vardagens koral om smärta och sorg.  *Hufvudstadsbladet*, 24.2.2017, s. 23. Artikkelin verkkoversio.
4. ↑  Manchester by the Sea Metacritic. Viitattu 27.2.2017. (englanniksi)
5. ↑  Golden Globe Nominations: Complete List *Variety*.  12.12.2016. Viitattu 13.12.2016. (englanniksi)
6. ↑  Oscar Nominations: Complete List *Variety*.  24.1.2017. Viitattu 24.1.2017. (englanniksi)

Aiheesta muualla
----------------

* *Manchester by the Sea* Internet Movie Databasessa. (englanniksi)